Gwastadedd Caersallog

Llwyfandir sialc yn ne-orllewin Lloegr yw Gwastadedd Caersallog (Saesneg: Salisbury Plain), sy'n ymestyn dros 300 milltir sgwâr (780 km²). Mae'n rhan o system o iseldiroedd sialc ledled de Lloegr. Mae'n gorwedd yn bennaf o fewn Wiltshire, ond yn ymestyn i Hampshire. Mae cyfran helaeth o'r gwastadedd wedi ei neilltuo ar gyfer hyfforddiant milwrol ac felly mae'r ardal yn denau ei phoblogaeth; dyma'r ardal fwyaf o laswelltir calchaidd sy'n weddill yng ngogledd-orllewin Ewrop. 

Mae ei ffiniau braidd yn amwys, ond yn gyffredinol fe'i lleolir i'r gogledd o ddinas Caersallog, i'r de o dref Devizes; saif trefi Warminster i'r gorllewin a Ludgershall i'r dwyrain. Tref Amesbury yw'r anheddiad mwyaf ar y gwastadedd ei hun. Mae lleoedd llai yn cynnwys pentrefi Chitterne, Shrewton a Tilshead, yn ogystal â nifer o wersylloedd y fyddin.

Mae'r gwastadedd yn enwog am ei safleoedd archeolegol, sy'n cynnwys Côr y Cewri.

Gan fod rhannau helaeth o’r ardal yn anhygyrch i’r cyhoedd, mae’n hafan bywyd gwyllt, ac yn gartref i ddwy warchodfa natur genedlaethol.

Oriel

Categori:Ardaloedd Cadwraeth Arbennig yn Lloegr
Categori:Daeareg Lloegr
Categori:Daearyddiaeth Lloegr
Categori:Mynyddoedd a bryniau Wiltshire
Categori:Safleoedd o Ddiddordeb Gwyddonol Arbennig yn Lloegr